তথ্যবিবরণী নম্বর : ২৯৯০

**জরুরি মেরামত কাজে দমদমা সেতু বন্ধ থাকবে**

**সোমবার রাত ১০টা হতে ভোর ৬টা পর্যন্ত**

ঢাকা, ২৭ শ্রাবণ (১১ আগস্ট) :

ঢাকা-বগুড়া-রংপুর মহাসড়কের রংপুর ও মিঠাপুকুরের মাঝামাঝি স্থানে অবস্থিত দমদমা সেতুর জরুরি মেরামত কাজের জন্য ঈদের দিন সোমবার রাত ১০টা হতে ভোর ৬টা পর্যন্ত সেতুর উপর দিয়ে যানবাহন চলাচল বন্ধ থাকবে।

মঙ্গলবার ভোর ছয়টা থেকে সেতুটি যানবাহন চলাচলের জন্য উন্মুক্ত করে দেয়া হবে।

এ সময় যানবাহনসমূহকে রংপুর-বদরগঞ্জ-মধ্যপাড়া-মিঠাপুকুর সড়ক পথ ব্যবহারের পরার্মশ দেয়া হয়েছে।

সাময়িক এ অসুবিধার জন্য দুঃখ প্রকাশ করেছে সড়ক পরিবহন ও মহাসড়ক বিভাগ।

#

নাছের/বিবেকানন্দ/সঞ্জীব/বিপু/২০১৯/২২১০ ঘণ্টা

তথ্যবিবরণী নম্বর : ২৯৮৯

**সোহরাওয়ার্দীতে ২০০ বেডের নতুন ডেঙ্গু ওয়ার্ড উদ্বোধন করলেন স্বাস্থ্যমন্ত্রী**

ঢাকা, ২৭ শ্রাবণ (১১ আগস্ট) :

স্বাস্থ্যমন্ত্রী জাহিদ মালেক রোববার রাজধানীর সোহরাওয়ার্দী হাসপাতালে নতুন ২০০ বেডের ডেঙ্গু ওয়ার্ড উদ্বোধন করেন। ডেঙ্গু ওয়ার্ডে ১০০ বেডে পুরুষ ও ১০০ বেডে মহিলা রাখার ব্যাবস্থা করা হয়েছে।

উদ্বোধনকালে উপস্থিত সংবাদকর্মীদের এক প্রশ্নের জবাবে স্বাস্থ্যমন্ত্রী বলেন, ডেঙ্গু রোগীর সংখ্যা এখন তুলনামূলক কমে আসছে। একারণে অতিরিক্ত সতর্কতা অবলম্বন করে সোহরাওয়ার্দী হাসপাতালে ২০০ নতুন বেড চালু করা হলো। শেখ হাসিনা জাতীয় বার্ণ ও প্লাস্টিক সার্জারি ইনস্টিটিউটেও ডেঙ্গু রোগী ভর্তির উদ্যোগ নেয়া হয়েছে। এছাড়া শেখ রাসেল গ্যাস্ট্রোলিভার ইনস্টিটিউট ও হাসপাতালকেও ডেঙ্গু রোগী ভর্তির জন্য প্রস্তুত করা হচ্ছে।

ঈদ শেষে ঘরে ফিরে টয়লেট ফ্লাশ করা, সব ফ্যান স্পিডে ছেড়ে দেয়া, বেসিনে পর্যাপ্ত পানি ছেড়ে দেয়া, ফ্রিজের ট্রে পরিষ্কার করা, টবের পানি বদলিয়ে দেয়া-সহ অন্যান্য করণীয় বিষয়ে সাধারণ মানুষকে অবহিত করতে সংবাদকর্মীদের স্বাস্থ্যমন্ত্রী অনুরোধ করেন।

স্বাস্থ্যসেবা বিভাগের সচিব আসাদুল ইসলাম, স্বাস্থ্য শিক্ষা বিভাগের সচিব ইউছুফ হারুন, স্বাস্থ্য অধিদপ্তরের মহাপরিচালক প্রফেসর আবুল কালাম আজাদ-সহ অন্যান্য চিকিৎসক এ সময় উপস্থিত ছিলেন।

#

মাইদুল/বিবেকানন্দ//রবি/সঞ্জীব/বিপু/২০১৯/১৮০০ ঘণ্টা

তথ্যবিবরণী নম্বর : ২৯৮৮

**সারা দেশে ডেঙ্গু পরিস্থিতি**

ঢাকা, ২৭ শ্রাবণ (১১ আগস্ট) :

স্বাস্থ্য অধিদপ্তরের হেলথ্‌ ইমার্জেন্সি অপারেশন সেন্টার ও কন্ট্রোল রুমের প্রতিবেদন অনুযায়ী গত পয়লা জানুয়ারি থেকে আজ পর্যন্ত ডেঙ্গু জ্বরে আক্রান্ত রোগীর সংখ্যা সর্বমোট ৪১ হাজার ১ শত ৭৮ জন। বিভিন্ন হাসপাতালে চিকিৎসা শেষে এ পর্যন্ত সুস্থ হয়ে বাড়ি ফিরে গেছেন ৩২ হাজার ৩ শত ৯৫ জন। এ পর্যন্ত ৪০ জন ডেঙ্গু জ্বরে আক্রান্ত হয়ে মারা গেছেন।

বর্তমানে ঢাকায় ৪০টি সরকারি ও বেসরকারি হাসপাতালে ভর্তি রোগীর সংখ্যা ৪ হাজার ৬ শত ৭১ জন এবং ঢাকার বাইরে অন্যান্য বিভাগে মোট ভর্তি রোগীর সংখ্যা ৪ হাজার ৮৩ জন। দেশে বিভিন্ন হাসপাতালে গত ২৪ ঘণ্টায় ডেঙ্গু জ্বরে আক্রান্ত নতুন রোগী ভর্তি হয়েছে ২ হাজার ৩ শত ৩৪ জন।

#

বিবেকানন্দ/রবি/সঞ্জীব/বিপু/২০১৯/১৭২০ ঘণ্টা

তথ্যবিবরণী নম্বর : ২৯৮৭

**কোরবানির বর্জ্য অপসারণে ঢাকার দুই সিটি কর্পোরেশনের সর্বাত্মক প্রস্তুতি**

ঢাকা, ২৭ শ্রাবণ (১১ আগস্ট) :

নগরবাসী যাতে উৎসাহ উদ্দীপনার মধ্য দিয়ে নির্বিঘ্নে পবিত্র ঈদুল আযহা উদযাপন করতে পারে সে লক্ষ্যে ঢাকা উত্তর সিটি কর্পোরেশন ও ঢাকা দক্ষিণ সিটি করপোরেশন ইতোমধ্যে সর্বাত্মক প্রস্তুতি গ্রহণ করেছে।

এ বছর উত্তর সিটি কর্পোরেশন এলাকায় ১০টি এবং দক্ষিণ সিটি করপোরেশন এলাকায় ১৪টি পশুর হাট বসেছে। উত্তর সিটি করপোরেশন এলাকায় ৬৭৩ টি এবং দক্ষিণ সিটি করপোরেশন এলাকায় ৬০২ টি স্থান পশু কোরবানির জন্য নির্ধারণ করা হয়েছে। দুই সিটি করপোরেশনের পক্ষ থেকে রাস্তার ওপর বা ড্রেনের পাশে পশু জবেহ না করার জন্য অনুরোধ করা হয়েছে।

জনসচেতনতা তৈরির জন্য দুই সিটি করপোরেশন মোট ৬ লাখ ৮০ হাজার লিফলেট বিতরণ ছাড়াও রেডিও, টিভি ও সামাজিক যোগাযোগ মাধ্যমে প্রচারণা চালাচ্ছে। প্রতিটি ওয়ার্ডে মাইকিং, মসজিদের ইমাম সাহেবদের মাধ্যমে নামাজের পরে ও জুমা নামাজের খুতবার সময় কোরবানি পশু জবাই ও বর্জ্য অপসারণ বিষয়ে মুসুল্লিদের উদ্বুদ্ধকরণ করা হচ্ছে।

পশু হতে উৎপন্ন বর্জ্য অপসারণ এবং কোরবানির পশুর হাট সার্বক্ষণিক পরিষ্কার করার ব্যবস্থা রাখা হয়েছে। এ কাজে ঢাকা উত্তর সিটি কর্পোরেশন নিজস্ব ও স্থায়ী-অস্থায়ী মিলিয়ে ৪ হাজার ৯৩৫ জন  পরিচ্ছন্নতা কর্মী নিয়োজিত করেছে। এছাড়া বাসা-বাড়ি থেকে ভ্যান সার্ভিসের মাধ্যমে বর্জ্য সংগ্রহ করার জন্য পিডব্লিউসিএসপি-এর প্রায় ৪ হাজার ৫০০ জন শ্রমিক নিয়োজিত থাকবে। অপরদিকে ঢাকা দক্ষিণ সিটি করপোরেশনের নিজস্ব ৫ হাজার ২৪১ জন ছাড়াও ৪ হাজার ২৫২ জন পরিচ্ছন্নতা কর্মী নিয়োজিত করা হয়েছে। বাসাবাড়ি থেকে ৬০০ টি ভ্যানের সাহায্যে বর্জ্য সংগ্রহ করা হবে। দুই সিটি করপোরেশন বর্জ্য অপসারণের জন্য মোট ৭ লাখ ৫৫ হাজার ব্যাগ সরবরাহ করবে। প্রস্তুত রাখা হয়েছে পর্যাপ্ত পরিমান স্যাভলন, ফিনাইল ও অন্যান্য সামগ্রী।

ঈদের দিন হতে জবাইকৃত কোরবানির পশুর বর্জ্য তাৎক্ষণিকভাবে অপসারণ এবং কোরবানির পশুর হাটসমূহ দ্রুত পরিষ্কারের লক্ষ্যে দুই সিটি করপোরেশন নিজস্ব বর্জ্যবাহী ট্রাক, ভারী যন্ত্রপাতি, ওয়াটার বাউজারের পাশাপাশি আউটসোর্সিং হতে অতিরিক্ত গাড়ি ব্যবহার করবে।

যত্রতত্র চামড়া কেনা-বেচা বন্ধ করার লক্ষ্যে নির্বাহী ম্যাজিস্ট্রেট নিয়োজিত রাখা হবে। পরিচ্ছন্নতা কার্যক্রম তদারকি ও ত্বরিত অপসারণ কাজের স্বার্থে সংশ্লিষ্ট কর্মকর্তাদের ওয়ার্ড ভিত্তিক দায়িত্ব প্রদান করা হয়েছে।

#

মাহমুদুল/অনসূয়া/রবি/লাভলী/২০১৯/১৫৪০ ঘণ্টা

তথ্যবিবরণী নম্বর : ২৯৮৬

**বন্যা পরিস্থিতির সার্বিক উন্নতি**

**সকল নদ-নদীর পানি বিপদসীমার নিচে**

ঢাকা, ২৭ শ্রাবণ (১১ আগস্ট) :

দুর্যোগ ব্যবস্থাপনা ও ত্রাণ মন্ত্রণালয়ের ন্যাশনাল ডিজাস্টার রেসপন্স কো-অর্ডিনেশন সেন্টারের আজ দুপুর ১টার প্রতিবেদন অনুযায়ী গঙ্গা নদী ব্যতীত দেশের প্রধান নদ-নদীসমূহের পানি সমতল হ্রাস পাচ্ছে যা আগামী ২৪ ঘণ্টা পর্যন্ত অব্যাহত থাকতে পারে। গত ২৪ ঘণ্টায় ৮০টি স্থানে পানির সমতল হ্রাস পেয়েছে, বৃদ্ধি পেয়েছে ১০টি স্থানে। সকল নদ-নদীর পানি বিপদসীমার নিচে নেমে এসেছে।

প্রতিবেদনে বলা হয় রংপুর, রাজশাহী, কুষ্টিয়া, যশোর, ঢাকা, ফরিদপুর, মাদারীপুর, খুলনা, বরিশাল, পটুয়াখালী, নোয়াখালী, কুমিল্লা, চট্টগ্রাম এবং কক্সবাজার অঞ্চলসমূহের ওপর দিয়ে দক্ষিণ/দক্ষিণ-পুর্ব দিক থেকে ঘণ্টায় ৪৫-৬০ কিলোমিটার বেগে অস্থায়ীভাবে দমকা/ঝড়ো হাওয়া বয়ে যেতে পারে। সেই সাথে বৃষ্টি/বজ্রসহ বৃষ্টি হতে পারে। এসব এলাকার নদীবন্দরসমূহকে ১ নম্বর (পুনঃ) ১ নম্বর সতর্ক সংকেত দেখাতে বলা হয়েছে।

মৌসুমী বায়ুর অক্ষের বর্ধিতাংশ গুজরাট, রাজস্থান, হরিয়ানা, উত্তরপ্রদেশ, বিহার, পশ্চিমবঙ্গ ও বাংলাদেশের মধ্যমঞ্চল হয়ে আসাম পর্যন্ত বিস্তৃত রয়েছে। এর একটি বর্ধিতাংশ উত্তর বঙ্গোপসাগর পর্যন্ত বিস্তৃত। মৌসুমী বায়ু বাংলাদেশের ওপর কম সক্রিয় এবং উত্তর বঙ্গোপসাগরে তা মাঝারি অবস্থায় রয়েছে। পরবর্তী ২৪ ঘণ্টার মধ্যে উত্তরপশ্চিম বঙ্গোপসাগর ও তৎসংলগ্ন এলাকায় একটি লঘুচাপ সৃষ্টির সম্ভাবনা রয়েছে।

সরকার গত ১ জুলাই থেকে আজ পর্যন্ত বিভিন্ন জেলায় ২৮ হাজার ৬৫০ মে. টন চাল, ৪ কোটি ৯৩ লাখ ৫০ হাজার টাকা, ১ লাখ ১৮ হাজার কার্টুন শুকনা খাবার, ৮ হাজার ৫০০ সেট তাঁবু, ৫৪ হাজার ৭০০ বান্ডিল ঢেউটিন, গৃহ নির্মাণে ১৬ কোটি ৪১ লাখ টাকা, শিশুখাদ্য ক্রয়ে ১৮ লাখ টাকা এবং গোখাদ্য ক্রয়ে ২৪ লাখ টাকা বরাদ্দ প্রদান করেছে।

#

অনসূয়া/রবি/লাভলী/২০১৯/১৪৪৫ ঘণ্টা

তথ্যবিবরণী নম্বর : ২৯৮৫

**সামাজিক যোগাযোগ মাধ্যমে গুজবের বিরুদ্ধে সতর্ক থাকার আহ্বান**

ঢাকা, ২৭ শ্রাবণ (১১ আগস্ট) :

একটি স্বার্থান্বেষী মহল অসৎ উদ্দেশ্যে জাতিকে বিভ্রান্তি করার জন্য সামাজিক যোগাযোগ মাধ্যমে ধারাবাহিকভাবে অসত্য ও ভিত্তিহীন তথ্য দিয়ে গুজব সৃষ্টি করে যাচ্ছে। ভবিষ্যতেও মহলটি এ ধরনের আরো গুজব প্রচার করবে বলে আশঙ্কা রয়েছে। এ ধরনের গুজব কারো নজরে পড়লে সামাজিক মাধ্যমসহ সর্বস্তরে এর বিরুদ্ধে সোচ্চার হতে হবে। সামাজিক যোগাযোগ মাধ্যমে গুজবের বিরুদ্ধে সজাগ থাকার জন্য দেশবাসীর প্রতি আহ্বান জানানো হয়েছে।

গুজব বিষয়ে সন্দেহজনক কিছু মনে হলে ৯৯৯ নম্বরে তাৎক্ষণিক ফোন করে পুলিশের সাহায্য নেওয়ার অনুরোধ করা হয়েছে। এছাড়া এ সকল বিষয়ে তথ্য আদান-প্রদানের জন্য পিআইডি’র টেলিফোন নম্বর: ৯৫১২২৪৬, ৯৫১৪৯৮৮; ফ্যাক্স নম্বর: ৯৫৪০৯৪২, ৯৫৪০০২৬; ইমেইল: piddhaka@gmail.com; ওয়েবসাইট: www.pressinform.gov.bd; ফেসবুক আইডি: PID BD এবং ফেসবুক পেজ: Press Information Department, Bangladesh এ যোগাযোগ করা জন্য অনুরোধ করা হয়েছে।

#

অনসূয়া/রবি/লাভলী/২০১৯/১২০০ ঘণ্টা

তথ্যবিবরণী নম্বর : ২৯৮০

**পবিত্র ঈদুল আজহা উপলক্ষে প্রধানমন্ত্রীর বাণী**

ঢাকা, ২৬ শ্রাবণ (১০ আগস্ট) :

প্রধানমন্ত্রী শেখ হাসিনা পবিত্র ঈদুল আজহা উপলক্ষে নিম্নোক্ত বাণী প্রদান করেছেন :

“পবিত্র ঈদুল আজহা উপলক্ষে আমি বাংলাদেশ-সহ বিশ্বের সকল মুসলিম জনগোষ্ঠীকে জানাই আন্তরিক শুভেচ্ছা ও ঈদ মোবারক।

হযরত ইব্রাহীম (আঃ) মহান আল্লাহর উদ্দেশ্যে প্রিয়বস্তুকে উৎসর্গের মাধ্যমে তাঁর সন্তুষ্টি লাভে যে অনন্য দৃষ্টান্ত স্থাপন করে গেছেন, তা বিশ্ববাসীর কাছে চিরকাল অনুকরণীয় ও অনুসরণীয় হয়ে থাকবে। প্রতি বছর এ উৎসব পালনের মধ্য দিয়ে স্বচ্ছল মুসলমানগণ কোরবানিকৃত পশুর গোশত আত্মীয়-স্বজন ও গরিব-দুঃখীর মধ্যে বিলিয়ে দিয়ে মানুষে-মানুষে সহমর্মিতা ও সাম্যের বন্ধন প্রতিষ্ঠা করেন।

শান্তি, সহমর্মিতা, ত্যাগ ও ভ্রাতৃত্ববোধের শিক্ষা দেয় ঈদুল আজহা। আসুন, আমরা সকলে পবিত্র ঈদুল আজহার মর্মবাণী অন্তরে ধারণ করে নিজ নিজ অবস্থান থেকে জনকল্যাণমুখী কাজে অংশ নিয়ে বৈষম্যহীন, সুখী, সমৃদ্ধ ও শান্তিপূর্ণ বাংলাদেশ গড়ে তুলি।

প্রতিবারের মতো এবারও ঈদ ধনী-গরিব নির্বিশেষে সকলের জীবনে সুখ ও আনন্দের বার্তা বয়ে আনবে বলে আমি বিশ্বাস করি।

ঈদুল আজহা’র এ দিনে আমি মহান আল্লাহ রাব্বুল আলামিনের কাছে প্রিয় মাতৃভূমি বাংলাদেশ ও মুসলিম উম্মাহর উত্তরোত্তর উন্নতি, সমৃদ্ধি ও অব্যাহত শান্তি কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক”

#

ইমরুল/নাইচ/ইসরাত/রাহাত/মোশারফ/রেজাউল/২০১৯/১৭৩০ ঘণ্টা

তথ্যবিবরণী নম্বর : ২৯৭৯

**পবিত্র ঈদুল আজহা উপলক্ষে রাষ্ট্রপতির বাণী**

ঢাকা, ২৬ শ্রাবণ (১০ আগস্ট) :

রাষ্ট্রপতি মোঃ আবদুল হামিদ পবিত্র ঈদুল আজহা উপলক্ষে নিম্নোক্ত বাণী প্রদান করেছেন :

“ঈদ মোবারক।

পবিত্র ঈদুল আজহা উপলক্ষে আমি দেশবাসী-সহ বিশ্বের সকল মুসলিম ভাইবোনদের জানাই আন্তরিক শুভেচ্ছা ও মোবারকবাদ।

মহান আল্লাহর প্রতি গভীর আনুগত্য ও সর্বোচ্চ ত্যাগের মহিমায় ভাস্বর পবিত্র ঈদুল আজহা। ‘আজহা’ অর্থ কোরবানি বা উৎসর্গ করা। ঈদুল আজহা উৎসবের সাথে মিশে আছে চরম ত্যাগ ও প্রভুপ্রেমের পরাকাষ্ঠা। মহান আল্লাহর নির্দেশে স্বীয় পুত্র হযরত ইসমাইল (আঃ)-কে কোরবানি করতে উদ্যত হয়ে হযরত ইব্রাহিম (আঃ) আল্লাহর প্রতি অগাধ ভালোবাসা, অবিচল আনুগত্য ও অসীম আত্মত্যাগের যে সুমহান দৃষ্টান্ত স্থাপন করেছেন তা ইতিহাসে অতুলনীয়। কোরবানি আমাদের মাঝে আত্মদান ও আত্মত্যাগের মানসিকতা সঞ্চারিত করে, আত্মীয়-স্বজন ও পাড়া-প্রতিবেশীর সঙ্গে সুখ-দুঃখ ভাগাভাগি করে নেয়ার মনোভাব ও সহিষ্ণুতার শিক্ষা দেয়। কোরবানির মর্ম অনুধাবন করে সমাজে শান্তি ও কল্যাণের পথ রচনা করতে আমাদের সংযম ও ত্যাগের মানসিকতায় উজ্জীবিত হতে হবে। ত্যাগের শিক্ষা আমাদের ব্যক্তি ও সমাজ জীবনে প্রতিফলিত হলেই প্রতিষ্ঠিত হবে শান্তি ও সৌহার্দ্য।

বাংলাদেশ বিশ্ব দরবারে সাম্প্রদায়িক সম্প্রীতির অনন্য দৃষ্টান্ত। আবহমানকাল থেকে বাংলাদেশে সকল ধর্মের মানুষ স্বাধীনভাবে নিজ নিজ ধর্ম ও আচার-অনুষ্ঠানাদি জাঁকজমকের সাথে পালন করে আসছে। এটা আমাদের সম্প্রীতির এক অনুপম ঐতিহ্য। এই ঐতিহ্যকে সমুন্নত রেখে দেশ ও জাতির কল্যাণে তা কাজে লাগাতে হবে। সকল ধর্মের মূল বাণী হচ্ছে মানবকল্যাণ। কোনো ধর্মই সন্ত্রাস, জঙ্গিবাদ, অশান্তি ও বিশৃঙ্খলা সমর্থন করে না। কোরবানির শিক্ষা ব্যক্তি ও সমাজ জীবনে প্রতিফলিত হোক - এ প্রত্যাশা করি।

মহান আল্লাহর নিকট কোরবানি কবুল হওয়ার জন্য শুদ্ধ নিয়ত ও উপার্জন থাকা আবশ্যক। পাশাপাশি সরকার নির্ধারিত স্থানে কোরবানি দেওয়া ও কোরবানির বর্জ্য অপসারণে সকলে সচেষ্ট থাকবেন বলে আমি আশা রাখি। পবিত্র ঈদুল আজহা সবার জন্য বয়ে আনুক কল্যাণ, সবার মধ্যে জেগে উঠুক ত্যাগের আদর্শ - মহান আল্লাহর কাছে এই প্রার্থনা করি।

খোদা হাফেজ, বাংলাদেশ চিরজীবী হোক।”

#

আজাদ/নাইচ/ইসরাত/রাহাত/মোশারফ/রেজাউল/২০১৯/১৭২৭ ঘণ্টা